Накъыгъэм и 9-м къэIу топ уэ макъ
Топ уэ макъыр къэIун и пэ
Уафэ джабэм шэр щолыдыр;
ЩхъуэкIэплъыкIэу напIэзыпIэм
Уафэр тIууэ зэгуоудыр.
Нэр пIэпихыу, жэщ уафэгур
КъызэщIоблэ — Iугъуэ хэткъым,
Ныхуопабгъэ цIыхухэм я гур
КъыкIэлъыкIуэ топ уэ макъым.
Топ уэ макъыр егуэш тIууэ:
Зым ажалыр къыпхуреджэ.
УкъызэщIиIэтэу, нэхуу
Адрейм гуфIэгъуэм уреджэ.
ЖеIэр зым къэхъуауэ зауэ,
Бийр ди бжэIум къиувауэ,
Къахуриджэурэ псэхэхыр,
Уи бын куэд пфIигъэкIуэдауэ.
ЕтIуанэ макъым къыдегъащIэ
Зэрыгъагъэр ди Хэку гъащIэр,
Гъэр дищIыну зи гуращэм
Къызэрытетхыфар и Iэщэр.
Гъэ куэд дыдэхэр дэкIами,
Ди гуфIэгъуэр мыужьых.
Хэку зауэшхуэр иухами,
Топ уэ макъ иджыри зэхыдох.
БЕКЪУЛ Мухьэмэд ТIутI и къуэ. Кэнжэ къуажэ
